Rakvere Põhikooli direktor Ivo Tupits ütleb, et ajaga tuleb kaasa käia. "Kui me e-kooli rakendasime, siis oli alguses vastuseisjad ja kahtlejaid küll," meenutab direktor, "nüüd on e-kool kõigis haridusasutustes ja nii igapäevane asi, et me mõne aasta taguseid kahtlusi ei mäletagi." Nii arvab ta kujunevat ka puutetundliku klassitahvli tuleviku: mõne aasta pärast on suur monitor kõigis koolides, ja mis kõige tähtsam ühele pedagoogiile - laste huvi ka keeruliste ainete omandamise vastu tõuseb silmnähtavalt.    Multifilmini välja  Sama meelt on põhikooli IT-juht, füüsikaõpetaja ja 9. klassi juhataja Jaanus Lekk. Täna näitab ta huvilistele võimalusi ja koolitab ka õpetajaid kasutama uut. "Tarkvara, mis selle tahvli ja projektoriga kaasas on, võimaldab tunni huvitavamaks teha," selgitab Jaanus Lekk. Teisest veerandist on mitmed põhikooli õpetajad oma tunde läbi viinud arvutiklassis, sest nad on ise varem Jaanus Leki juures vastava koolituse läbinud.  Jaanus Lekk teeb asja  piltlikult selgeks: monitorist tahvlile toob ta ühe füüsikatunni teema, mis tänasel päeval üldse aktuaalne: kui palju sõltub ühe auto pidurdusteekonna pikkus teeoludest ja auto massist? Lekk puudutab akent, kus on kirjas "tavaline tee" ja auto võtab pöörded üles, kihutab ja siis pidurdab. Järgmisena mängib ta sama situatsiooni läbi, valides akendest "jäise tee". Loomulikult on sõiduki pidurdusteekond kordi pikem. Lisaks kostab kõlaritest auto sõidumüra ja pidurite vilin - kõik on hämmastavalt reaalne.  Samamoodi saab puutetundlikul klassitahvlil liigutada valemeid sobivasse kohta, kirjutada ise juurde, mis vaja jne.  Geograafiatunnist näitab Jaanus Lekk, kuidas taolise tehnikaga selgitatakse vulkaanide tegutsemist. Arvutiklassis on tunde läbi viinud bioloogia-, keele- ja ajalooõpetajad.  "Meil on siin klassi kõik meediumid mängus," räägib Lekk. Nii saab kasutada videofilme, DVD-sid, lisaks on korralik helisüsteem. "Muusikaõpetaja tegi ka oma tunnid siin, tahvlil mängis terve sümfooniaorkester."  Klassi seinal ripub tunnistus, et Jaanus Lekk on läbinud ise ka animatsioonikoolituse.  Kunstiõpetuse tunnis prooviti teha animatsiooni. Kõigepealt joonistati vajalikud pildid, siis mindi arvutiõpetaja juurde ja Lekk näitas, kuidas multifilm sünnib. Seda nimetatakse integreeritud õppeks. "Kokkuvõttes on see lahe mänguasi, mis müüb iga tundi huvitavamalt, ja lapsed saavad seega materjali kergemalt omandada, kaua sa õpikut leod ja teksti pähe tuubid," kinnitab Jaanus Lekk.  Veebipõhine õpe on veel üks  lisavõimalus. Mitte õpilased ei koli kõik lihtsalt internetti, vaid seal võib tekitada n-ö kommuuni, kus lapsed saavad omavahel suhelda, õpetaja saab anda lugemist. Tegu on silmaringi laiendamisega. Sama lugu on paljukirutud rate.ee portaaliga. Jaanus Lekk kasutab rate'i hoopis lastele fotograafia õpetamiseks.  "Ega kõik tunnid peagi arvutiklassis toimuma, lihtsalt õpilasele tuleb anda võimalus ainet ka teise nurga alt näha, piltlikult ja atraktiivselt," kinnitab Lekk. Õpilaste huvi oma arvutiklassi  vastu oli näha, kogu selle aja pärast tunde, mil ajakirjanik õpetajaga vestles, ootasid ukse taga lapsed, et arvutitele ligi saada.    DigiTiigri projekt  DigiTiigri projekti kaudu saigi Rakvere Põhikool omale uudse tehnika. Nemad ise ei pidanud selle eest midagi maksma, summad tulid Tiigrihüppe SA poolt. Tegu on kuuekohalise numbriga. Rakvere Põhikool on nüüd maakonna õpetajate DigiTiigri koolituskeskus. Teised maakonna koolid sellele rongile ei jõudnud, nemad saavad küsida Tiigrihüppe  SA-lt summasid samasuguse tahvli ostmiseks. "Kuid toetuse saamise tingimuseks on see, et selle kooli õpetajad peavad olema läbinud Tiigrihüppe koolituse," rõhutab Jaanus Lekk.  Tegu on Tiigrihüppe SA koolitusprojektiga, mis sai alguse ulatuslikust koolitusprojektist "Arvuti koolis". Selle kursuse on kolme aasta jooksul lõpetanud üle Eesti vähemalt 10 000 õpetajat, ja oodatakse uut, järgmise taseme koolitust.  Suur osa õppetööst toimub e-õppe keskkonnas - projekti administreeritakse veebipõhises  sisuhaldussüsteemis Plone ( www.htk.tlu.ee/digitiiger ), õpetajate koolituses kasutatakse IVA õppekeskkonda ja tööks õpilastega koolitatakse õpetajaid kasutama koolituskeskkonda VIKO, kus iga õpetaja loob oma e-kursuse. Nii on teinud põhikoolis juba mitmed õpetajad.  Kavakohaselt läbib järgmise nelja aasta jooksul uue kursuse 6000 õpetajat. Kursused on õpetajatele tasuta, projekti finantseerib Tiigrihüppe Sihtasutus.  Põhikooli direktor Ivo Tupits kiidab Jaanus Leki tööd, aga ka Lekk kinnitab, et  ilma sellise uuendusmeelse juhtkonnata poleks põhikoolis mingit digitiigrit hüpanud.